CELEX: 32018D1094
Language: el
Date: 2018-08-01 00:00:00
Title: Απόφαση (ΕΕ) 2018/1094 της Επιτροπής, της 1ης Αυγούστου 2018, που επιβεβαιώνει τη συμμετοχή των Κάτω Χωρών στην ενισχυμένη συνεργασία για τη σύσταση της Ευρωπαϊκής Εισαγγελίας

2.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 196/1
               
            
         ΑΠΌΦΑΣΗ (ΕΕ) 2018/1094 ΤΗΣ ΕΠΙΤΡΟΠΉΣ
         της 1ης Αυγούστου 2018
         που επιβεβαιώνει τη συμμετοχή των Κάτω Χωρών στην ενισχυμένη συνεργασία για τη σύσταση της Ευρωπαϊκής Εισαγγελίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 328 παράγραφος 1 και το άρθρο 331 παράγραφος 1,
         Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (1),
         Έχοντας υπόψη την κοινοποίηση που υπέβαλαν οι Κάτω Χώρες με επιστολή της 14ης Μαΐου 2018, σχετικά με την πρόθεσή τους να συμμετάσχουν στην ενισχυμένη συνεργασία για τη σύσταση της Ευρωπαϊκής Εισαγγελίας,
         Εκτιμώντας τα ακόλουθα:
         
                     (1)
                  
                  
                     Στις 3 Απριλίου 2017 το Βέλγιο, η Βουλγαρία, η Κροατία, η Κύπρος, η Τσεχική Δημοκρατία, η Φινλανδία, η Γαλλία, η Γερμανία, η Ελλάδα, η Λιθουανία, το Λουξεμβούργο, η Πορτογαλία, η Ρουμανία, η Σλοβακία, η Σλοβενία και η Ισπανία ενημέρωσαν το Ευρωπαϊκό Κοινοβούλιο, το Συμβούλιο και την Επιτροπή ότι επιθυμούν να καθιερώσουν ενισχυμένη συνεργασία σχετικά με τη σύσταση της Ευρωπαϊκής Εισαγγελίας. Επιπλέον, με τις επιστολές της 19ης Απριλίου 2017, της 1ης Ιουνίου 2017, της 9ης Ιουνίου 2017 και της 22ας Ιουνίου 2017 αντιστοίχως, η Λετονία, η Εσθονία, η Αυστρία και η Ιταλία έκαναν γνωστή την επιθυμία τους να συμμετάσχουν στην καθιέρωση της ενισχυμένης συνεργασίας.
                  
               
                     (2)
                  
                  
                     Στις 3 Απριλίου 2017 θεωρήθηκε ότι χορηγήθηκε η έγκριση για την καθιέρωση ενισχυμένης συνεργασίας, η οποία αναφέρεται στο άρθρο 20 παράγραφος 2 της Συνθήκης για την Ευρωπαϊκή Ένωση (ΣΕΕ) και στο άρθρο 329 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ), σύμφωνα με το άρθρο 86 παράγραφος 1 τρίτο εδάφιο της ΣΛΕΕ.
                  
               
                     (3)
                  
                  
                     Στις 12 Οκτωβρίου 2017 το Συμβούλιο εξέδωσε τον κανονισμό (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας.
                  
               
                     (4)
                  
                  
                     Στις 20 Νοεμβρίου 2017 τέθηκε σε ισχύ ο κανονισμός (ΕΕ) 2017/1939. Η Ευρωπαϊκή Εισαγγελία θα αναλάβει τα καθήκοντα διερεύνησης και δίωξης που της έχουν ανατεθεί σε ημερομηνία που θα καθοριστεί με απόφαση της Επιτροπής βάσει πρότασης του/της Ευρωπαίου/-ας γενικού/-ής εισαγγελέα αφού πρώτα συσταθεί η Ευρωπαϊκή Εισαγγελία· η ημερομηνία αυτή δεν μπορεί να τοποθετηθεί χρονικά νωρίτερα από τρία έτη μετά την ημερομηνία έναρξης ισχύος του εν λόγω κανονισμού.
                  
               
                     (5)
                  
                  
                     Ο κανονισμός (ΕΕ) 2017/1939 δεν προσδιορίζει κανέναν συγκεκριμένο όρο συμμετοχής στην ενισχυμένη συνεργασία για τη σύσταση της Ευρωπαϊκής Εισαγγελίας.
                  
               
                     (6)
                  
                  
                     Σύμφωνα με το άρθρο 120 παράγραφος 2 πρώτο εδάφιο του κανονισμού (ΕΕ) 2017/1939, η Ευρωπαϊκή Εισαγγελία ασκεί τα καθήκοντά της επί οποιουδήποτε αδικήματος εμπίπτει στην αρμοδιότητά της το οποίο διαπράττεται μετά την ημερομηνία κατά την οποία τέθηκε σε ισχύ ο κανονισμός (ΕΕ) 2017/1939. Για τα αδικήματα που αναφέρονται στα άρθρα 22 και 23 του κανονισμού (ΕΕ) 2017/1939, τα οποία δεν ενέπιπταν στην αρμοδιότητα της Ευρωπαϊκής Εισαγγελίας ήδη από την αρχική ημερομηνία έναρξης ισχύος του εν λόγω κανονισμού, η Ευρωπαϊκή Εισαγγελία θα πρέπει, συνεπώς, να ασκήσει την αρμοδιότητά της όσον αφορά την επικράτεια ή τους υπηκόους των Κάτω Χωρών, μετά την έναρξη ισχύος του εν λόγω κανονισμού στις Κάτω Χώρες,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιβεβαιώνεται η συμμετοχή των Κάτω Χωρών στην ενισχυμένη συνεργασία για τη σύσταση της Ευρωπαϊκής Εισαγγελίας.
         
         
            Άρθρο 2
            Ο κανονισμός (ΕΕ) 2017/1939 αρχίζει να ισχύει στις Κάτω Χώρες την ημέρα έναρξης ισχύος της παρούσας απόφασης.
         
         
            Άρθρο 3
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 1η Αυγούστου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 283 της 31.10.2017, σ. 1.